
RAKENDUSAKTI KAVAND 

MINISTRI MÄÄRUS 

Ministri määruse muutmine
Määrus kehtestatakse tervishoiuteenuste korraldamise seaduse § 7 lõike 22, § 8 lõike 61 ja § 151 lõike 3 alusel.
§ 1. Sotsiaalministri 24. märts 2026 määruse nr 14 „Perearstiabi töökorraldus ning tervisekeskuse liigid ja nõuded“ muutmine 
Sotsiaalministri 24. märts 2026 määruse nr 14 „Perearstiabi töökorraldus ning tervisekeskuse liigid ja nõuded“ tehakse järgmised muudatused:
1) paragrahvi 12 senine tekst loetakse lõikeks 1 ja §-i täiendatakse lõikega 2 järgmises  sõnastuses:
„(2) Lisaks lõikes 1 nimetatud kohustusele võib laiendatud ülesannetega tervisekeskus täita järgmiseid ülesandeid vastavalt piirkonna vajadustele:
1) avab piirkonnas ühe või mitu tegevuskohta või filiaali;
2) tegutseb praktika- ja residentuuribaasina.“
§ 2. Määruse jõustumine
Määrus jõustub 1. märtsil 2027. a.

(allkirjastatud digitaalselt)
Karmen Joller
minister
 (allkirjastatud digitaalselt)
Maarjo Mändmaa
Kantsler

MINISTRI MÄÄRUS 

Riski- ja kriisipiirkondade määramise alused ning regionaalsed meetmed ja nende rakendamine
Määrus kehtestatakse tervishoiuteenuste korraldamise seaduse § 92 lõike 1 alusel.
1. peatükk
Üldsätted
§ 1. Reguleerimisala ja eesmärk
Määrusega kehtestatakse perearstiabi riski- ja kriisipiirkondade määramise alused, regionaalselt rakendatavad meetmed ning meetmete rakendamise tingimused ja kord eesmärgiga tagada perearstiabi jätkusuutlikkus, järjepidevus ja kättesaadavus. 
§ 2. Mõisted
(1) Riskipiirkond on käesolevas määruses sätestatud korras määratud piirkond, kus esineb oht perearstiabi kättesaadavuse või jätkusuutlikkuse halvenemiseks. 
(2) Kriisipiirkond on käesolevas määruses sätestatud korras määratud piirkond, kus perearstiabi kättesaadavus on oluliselt häiritud või ei ole tagatud tavapärases korras.
(3) Riskiaste on Tervisekassa poolt käesoleva määruse alusel antav hinnang piirkonna perearstiabi kättesaadavust ja jätkusuutlikkust mõjutavate tegurite koondmõjule.
(4) Meetmed käesoleva määruse tähenduses on rahalised, korralduslikud või muud sekkumised, mida rakendatakse perearstiabi kättesaadavuse, järjepidevuse ja jätkusuutlikkuse tagamiseks riski- või kriisipiirkonnas.
2. peatükk
Riski- ja kriisipiirkondade määramise alused ning meetmed
§ 3. Riski- ja kriisipiirkondade riskiastme määramise alused
(1) Riskiastme määratlemisel hindab Tervisekassa järgmiseid  andmeid:
1) nimistute jätkusuutlikkust iseloomustavaid näitajad;
2) elanike tervisenäitajad ja rahvastikumuutused; 
3) perearstiabi teenuste kättesaadavust; 
4) perearstiabi kvaliteedinäitajad.
(2) Lõikes 1 nimetatud näitajate hindamise tulemusel määrab Tervisekassa piirkonna riskiastme ning teeb ettepanekud meetmete rakendamiseks perearstiabi kättesaadavuse ja järjepidevuse tagamiseks.
(3) Täpne piirkonna riskiastme määramise metoodika ja meetmete rakendamise kavandamise põhimõtted sätestatakse juhendiga. 
§ 4. Meetmed riski- ja kriisipiirkonnas
(1) Riski- ja kriisipiirkonnas võib rakendada alljärgnevaid meetmeid:
1) tegevuse, tööleasumise ning arendustoetusi;
2) residentuuriga seotud stiimuleid;
3) erisusi nõuetest, mis on sätestatud määrusega “Perearstiabi töökorraldus ning tervisekeskuse liigid ja nõuded”;
4) laiendatud ülesannetega tervisekeskuse lisalepingu sõlmimist;
5) nimistute ajutist ümberkorraldamist ja rahastamise erisusi.
§ 5. Riski- ja kriisipiirkondade nõukogu
(1) Minister moodustab käskkirjaga riski- ja kriisipiirkondade nõukogu (edaspidi nõukogu).
(2) Nõukogu ülesandeks on:
1) riski- ja kriisipiirkondade kinnitamine ning nende staatuse muutmine; 
2) piirkondadele rakendatavate meetmete asjakohasuse hindamine; 
3) meetmete rakendamine, muutmine või lõpetamine; 
4) rakendatud meetmete tulemuslikkuse hindamine perearstiabi kättesaadavuse, järjepidevuse ja jätkusuutlikkuse tagamisel;
5) riski- ja kriisipiirkondade määramise aluste ja metoodika muutmine.
(3) Tervisekassa esitab nõukogule käesoleva määruse §-s 3 nimetatud andmed ning analüüsid riskiastme määramiseks ja ettepanekud meetmeteks.
3. peatükk
Laiendatud ülesannetega tervisekeskus
§ 6. Laiendatud ülesannetega tervisekeskuse lepingu sõlmimise tingimused ja kord
(1) Laiendatud ülesannetega tervisekeskuse lepingu sõlmimise tingimused:
1) tervisekeskus vastab õigusaktides ja Tervisekassaga sõlmitud lepingus sätestatud tingimustele;
2) tervisekeskusel on vajalik personal, taristu ja töökorraldus laiendatud ülesannete täitmiseks;
3) tervisekeskus on esitanud Tervisekassale kirjaliku nõusoleku laiendatud ülesannete täitmiseks.
(2) Laiendatud ülesannetega tervisekeskuse lepingu sõlmimise kord:
1) Tervisekassa avalikustab oma veebilehel piirkonna, kus esineb vajadus laiendatud ülesannetega tervisekeskuse teenuse osutamiseks, täidetavad ülesanded, hindamiskriteeriumid ning taotluste esitamise tähtaja. Hindamiskriteeriumid peavad arvestama piirkonna tervishoiuvajadust, teenuse kättesaadavust ja tervisekeskuse võimekust täita laiendatud tervisekeskuse ülesandeid;
2) tervisekeskus esitab Tervisekassale taotluse koos nõutud dokumentidega;
3) Tervisekassa hindab esitatud taotlusi käesoleva määruse lõikes 2 punktis 1 nimetatud  hindamiskriteeriumide alusel;
4) Tervisekassa teeb otsuse laiendatud ülesannetega tervisekeskuse lepingu sõlmimise kohta 30 päeva jooksul taotluste esitamise tähtpäevast arvates;
5) tervisekeskusega, mille osas on tehtud positiivne otsus, sõlmib Tervisekassa vastava lepingu või lepingu lisa.
§ 7. Määruse jõustumine
Määrus jõustub 1. märtsil 2027. a. 
 
(allkirjastatud digitaalselt)
Karmen Joller
minister
 
(allkirjastatud digitaalselt)
Maarjo Mändmaa
kantsler

